2.8.2023
EL
Επίσημη Εφημερίδα της Ευρωπαϊκής Ένωσης
C 273/13
— ηπειρωτική, στην οποία οφείλονται οι ενίοτε καταστρεπτικοί παγετοί και η ηλιοφάνεια που ευνοεί την ωρίμαση των σταφυλιών το καλοκαίρι.
Ανθρώπινοι παράγοντες Το « Eau-de-vie de vin de la Marne / Fine champenoise » παρασκευάζεται παραδοσιακά από οίνους που παράγονται στο πλαίσιο της ΠΟΠ « Champagne », κυρίως με βάση τις τρεις ποικιλίες αμπέλου της Καμπανίας: chardonnay, pinot noir και meunier.
Σε αλληλεπίδραση με τις εδαφοκλιματικές συνθήκες της περιοχής και τις τοπικές πρακτικές συγκομιδής, πίεσης των σταφυλιών και οινοποίησης, οι οποίες είναι σχεδιασμένες για την παρασκευή αφρώδους οίνου, οι οίνοι παρουσιάζουν μεγάλη αρωματική γκάμα που οφείλεται στη χρήση περισσότερων ποικιλιών, μια κάποια οξύτητα και έναν σχετικά χαμηλό αλκοολικό τίτλο, που επιτρέπει υψηλή συγκέντρωση των αρωμάτων.
Οι οίνοι που χρησιμοποιούνται για την απόσταξη προέρχονται από διάφορα στάδια της παρασκευής της ΠΟΠ « Champagne »: συγκεκριμένα από τα στάδια της πίεσης, της ποιοτικής επιλογής των οίνων βάσης και της εξώθησης.
Παρουσιάζουν έτσι πολυμορφία χαρακτηριστικών η οποία συμβάλλει στην αρωματική ιδιαιτερότητα του « Eau-de-vie de vin de la Marne / Fine champenoise ».
Η απόσταξη πραγματοποιείται είτε από μόνιμους οινοπνευματοποιούς, που είναι εγκατεστημένοι στην καρδιά των αμπελώνων, και αναλαμβάνουν την απόσταξη, ωρίμαση και διάθεση στην αγορά μόνοι τους ή και με τη βοήθεια αμπελουργών-οινοποιών ή εμπόρων της Καμπανίας, είτε από πλανόδιους οινοπνευματοποιούς που εργάζονται ως υπεργολάβοι για λογαριασμό των αμπελοκαλλιεργητών.
Αιτιώδης σχέση Το « Eau-de-vie de vin de la Marne / Fine champenoise » οφείλει τα κύρια χαρακτηριστικά του στην πρώτη ύλη του που προέρχεται από την παρασκευή των οίνων ΠΟΠ « Champagne ».
Ο δεσμός με τη γεωγραφική περιοχή του « Eau-de-vie de vin de la Marne / Fine champenoise » βασίζεται στα εξής στοιχεία: Ιδιαίτερη ποιότητα των σταφυλιών που παράγονται στην Καμπανία (Champagne): Η ιδιαιτερότητα των αμπελώνων της περιοχής οφείλεται στον βορεινό προσανατολισμό τους.
Οι εδαφοκλιματικές συνθήκες που επικρατούν στη γεωγραφική περιοχή οδήγησαν στην ανάπτυξη ενός ιδιαίτερου τρόπου διαμόρφωσης των αμπελώνων, ο οποίος αντανακλάται, μεταξύ άλλων, στην επιλογή των ποικιλιών αμπέλου.
Οι τρεις κυριότερες ποικιλίες αμπέλου είναι η chardonnay B (29 % των αμπελώνων), η pinot noir N (38 %) και η meunier N (32 %).
Οι εν λόγω ποικιλίες αμπέλου, σε συνδυασμό με τις συνθήκες της περιοχής, εξασφαλίζουν μια πρώτη ύλη που χαρακτηρίζεται από ισορροπία μεταξύ οξύτητας και χαμηλού αλκοολικού βαθμού.
Τα χαρακτηριστικά αυτά, και ιδίως ο αλκοολικός βαθμός, ευνοούν την παρασκευή αποσταγμάτων: όταν η απόδοση σε καθαρή αλκοόλη είναι μικρότερη, το παραγόμενο απόσταγμα χαρακτηρίζεται από μεγαλύτερη συγκέντρωση αρωμάτων.
Η γκάμα των ποικιλιών αμπέλου ενισχύει ακόμη περισσότερο την ποικιλομορφία των αρωμάτων.
Η χρήση οίνων που προέρχονται από την παρασκευή αφρωδών οίνων: Οι τοπικές πρακτικές συγκομιδής, η πίεση των σταφυλιών και η οινοποίηση είναι σχεδιασμένες αποκλειστικά για την παρασκευή αφρώδους οίνου.
Οι οίνοι που χρησιμοποιούνται για την παρασκευή του « Eau-de-vie de vin de la Marne / Fine champenoise » επιλέγονται από την ΠΟΠ « Champagne » σε διάφορα στάδια της διαδικασίας παραγωγής: συγκεκριμένα από τα στάδια της πίεσης, της ποιοτικής επιλογής των οίνων βάσης και της εξώθησης.
Παρουσιάζουν έτσι πολυμορφία χαρακτηριστικών η οποία συμβάλλει στην αρωματική ιδιαιτερότητα του « Eau-de-vie de vin de la Marne / Fine champenoise ».
Η τεχνογνωσία των οινοπνευματοποιών και των τεχνικών διευθυντών των οινοποιείων συμβάλλει στην πλήρη έκφραση της αρωματικής πολυπλοκότητας που προσδίδει στο « Eau-de-vie de vin de la Marne / Fine champenoise » η πρώτη ύλη, είτε πρόκειται για τα λευκά αποστάγματα με τις πολύ έντονες νότες ανθέων, με ελαφρώς οινώδη χαρακτήρα, και τα αρώματα λευκόσαρκων φρούτων (μήλο, αχλάδι), είτε για τα παλαιωμένα αποστάγματα του « Eau-de-vie de vin de la Marne / Fine champenoise » που στη διάρκεια των διαφόρων σταδίων της διαδικασίας παλαίωσης αποκτούν ξυλώδεις νότες, αρώματα βανίλιας, φρυγανισμένου ψωμιού και ξανθού καπνού.
Σύνδεσμος προς τις προδιάγραφες προϊόντος https://info.agriculture.gouv.fr/gedei/site/bo-agri/document_administratif-d643c5db-b3a5-4e76-a2de-ce06bec6bea5